นายกฯ เตรียมพัฒนา จ.กาฬสินธุ์ นำร่องแก้ปัญหาความยากจนอย่างยั่งยืน 
วันนี้ (13 ธ.ค.2560) ผู้สื่อข่าวรายงานว่า บรรยากาศบริเวณอ่างเก็บน้ำลำพะยังตอนบน ต.สงเปลือย อ.เขาวง จ.กาฬสินธุ์ เป็นอีกจุดหนึ่งที่ พล.อ.ประยุทธ์ จันทร์โอชา นายกรัฐมนตรี พร้อมคณะ เดินทางมาเพื่อดูโครงการลุ่มน้ำพะยังตอนบนอันเนื่องมาจากพระราชดำริ พระบาทสมเด็จพระปรมินทรมหาภูมิพลอดุลยเดช ซึ่งเป็นโครงการแก้ปัญหาภัยแล้ง โดยการผันน้ำจากอ่างเก็บน้ำห้วยไผ่ จ.มุกดาหาร ลอดใต้ภูเขาไปยังพื้นที่เพาะปลูก อ.เขาวง เข้าสู่พื้นที่การเกษตรของชาวบ้าน ซึ่งทำให้ปัจจุบัน สามารถเพิ่มพื้นที่การเกษตรได้กว่า 10000 ไร่ขณะที่สำนักงานชลประทาน จ.กาฬสินธุ์ เตรียมเสนอของบประมาณกว่า 300 ล้านบาท เพื่อพัฒนาโครงการลุ่มน้ำพะยังตอนบน ให้มีศักยภาพมากขึ้น ส่วนเมื่อช่วงเช้าที่ผ่านมา ระหว่างการพบปะชาวบ้านที่ อ.คำม่วง นายกรัฐมนตรีได้พูดถึงการแก้ปัญหาความยากจนอย่างยั่งยืน โดยเฉพาะ จ.กาฬสินธุ์ ได้เตรียมจัดสรรงบประมาณ 4000 ล้านบาท เพื่อพัฒนาโครงสร้างพื้นฐานด้านต่างๆ ทั้งด้านการคมนาคม และการส่งเสริมการผลิตผ้าไหมแพรวา เบื้องต้น ได้อนุมัติงบประมาณ 20 ล้านบาท เพื่อซื้อเครื่องผลิตผ้าไหม จำนวน 4 เครื่อง เพื่อพัฒนาให้ จ.กาฬสินธุ์ เป็นจังหวัดนำร่องการแก้ปัญหาความยากจนอย่างยั่งยืน
นายกรัฐมนตรีเตรียมพัฒนาให้ จ.กาฬสินธุ์ เป็นจังหวัดนำร่องการแก้ปัญหาความยากจนอย่างยั่งยืน เบื้องต้น อนุมัติงบประมาณกว่า 20 ล้านบาท ซื้อเครื่องผลิตผ้าไหมแพรวา
กาฬสินธุ์,ความยากจน,ผ้าไหมแพรวา,อ่างเก็บน้ำลำพะยังตอนบน,พล.อ.ประยุทธ์ จันทร์โอชา,ThaiPBSnews,ThaiPBS,ไทยพีบีเอส,ข่าวไทยพีบีเอส